Klus, Martin, poslanec NR SR (2019-02-01):
Ďakujem veľmi pekne. Tak verím, že menší záujem o prihlásenie sa do rozpravy značí, že ste plne stotožnení s týmto návrhom zákona. Ani sa vám nečudujem, pretože je to naozaj dobrý návrh zákona alebo novely zákona. Ako som už povedal, týka sa nás všetkých, ide naprieč politickým spektrom, čiže v tomto prípade určite nemôže platiť to staré známe, že my predsa voličov v zahraničí nemáme, ako som sa tu niekoľkokrát dozvedel, keď som navrhoval rozšírenie voľby zo zahraničia, či už na ambasádach, konzulátoch alebo poštou, napr. na prezidentské voľby, resp. voľby do Európskeho parlamentu. Toto sa týka domácich volieb, to znamená, aby občania na Slovensku nečelili absurdnosti, ktorú dnes v zákone máme vo voľbách napríklad do Národnej rady Slovenskej republiky, kedy si nemôžme nechať poslať volebné lístky priamo na našu domovskú adresu na Slovensku, ale musíme paralegálne takýmto spôsobom postupovať tým, že si necháme poslať tieto hlasovacie lístky napríklad do Hainburgu, Užhorodu, Hodonína a tak ďalej a tak ďalej, aby sme mohli si splniť našu občiansku povinnosť, keď vieme, že budeme v čase volieb mimo Slovenskej republiky. Navyše tento zákon by takýmto spôsobom mohol aj ušetriť určité verejné prostriedky, pretože predsa len poslať napríklad z mesta alebo obce hlasovací lístok do iného mesta alebo obce, alebo do samotného mesta, alebo obce je omnoho lacnejšie ako niekde do Bruselu alebo Vancouveru, takže aj z tohto pohľadu je zaujímavé sa zamyslieť nad týmto návrhom, a som presvedčený o tom, že sa nám občania Slovenskej republiky za jeho schválenie poďakujú. Samozrejme, že my nevaríme z vody pri takomto návrhu zákona, ale dali sme si veľmi dôkladne preskúmať, akým spôsobom takýto zákon funguje v iných krajinách sveta, v civilizovaných krajinách sveta, a rád by som vás informoval, že na túto tému existuje štúdia Parlamentného inštitútu, ktorá hovorí jasnou rečou, dovoľte mi z nej zacitovať. Inštitút predčasného hlasovania skúmal Parlamentný inštitút vo vybraných krajinách, štúdia bola spracovaná na základe mojej požiadavky koncom minulého roka a v rámci nej sa zistilo, že Inštitút predčasného hlasovania v určitej forme využíva 83 % krajín Európskej únie, ešte 28 Európskeho združenia voľného obchodu, tzv. EFTA, Kanady Austrálie. A teraz počúvajte detailnejšie, ak dovolíte. Korešpondenčné poštové hlasovanie, ktoré navrhuje aj my, ktoré navrhujeme aj my, využíva 48 % skúmaných krajín. Ďalšie krajiny, 26 %, umožňujú odovzdať hlas v oboch formách predčasného hlasovania a 9 % analyzovaných krajín reguluje len hlasovanie osobne stanovených dňoch pred vypísaním dňom konania volieb. Áno, aj takéto veci sa okolo nás dejú, rád by som napríklad upozornil na to, že Fínsko nedávno prešlo takouto novelou, a už v roku 2019 si budú môcť občania predčasne vyberať vo voľbách svojich zástupcov, a čo je dôležité, a o tom sa môžme rozprávať v druhom čítaní a pevne verím, že toto nastane, môžme sa rozprávať napríklad o lehotách, či je správne, že sú tu nastavené lehoty tak, že občan môže voliť napríklad niekoľko týždňov pred samotnými voľbami, alebo či to neznížiť na určitý počet dní, alebo či nechceme rozšíriť takúto možnosť aj na osobnú možnosť hlasovať, tak ako je to napríklad vo Švédsku, kedy občania, ktorí vedia, že budú v čase volieb v zahraničí alebo budú nejakým iným spôsobom zaneprázdnení, tak môžu prísť napríklad štyri dni pred voľbami na miestny úrad a odvoliť priamo tam. Dokonca tu je možnosť, aby svoj hlas mohli ešte v deň volieb odvolať. Aj takáto technická možnosť je umožnená tým, že existujú tzv. dvojobálkový systém, ktorý sa využíva okrem iného aj v elektronickom hlasovaní vo Fínsku, všetko je dnes možné, nemusíme vymýšľať koleso, koleso je dávno vymyslené a je zrejmé, že keď to funguje v týchto krajinách, veľmi dobre by to fungovalo aj na Slovensku. Čiže tento návrh zákona nielenže rozšíri možnosti pre občanov Slovenskej republiky, môže čiastočne ušetriť verejné prostriedky, ale zároveň tým výrazne môže zvýšiť aj účasť v samotných voľbách, či už do Národnej rady, Európskeho parlamentu, kde by to bolo obzvlášť žiaduce pri hanebnej 13 % účasti, vo voľbách prezidentských, komunálnych a takisto voľbách do Vyšších územných celkov. Tých prípadov je určite viac, som rád, že sa do rozpravy s faktickou poznámkou prihlásila kolegyňa Anka Zemanová. Na nedávnej tlačovej besede spomenula niekoľko aj osobných príkladov, takže verím, že ich spomenie aj teraz, a pevne verím, že takýmto spôsobom umožníme občanom Slovenskej republiky, aby sa aktívnejšie zapojili do správy veci verejných. Je mi len úprimne ľúto, že to už nestíhame na prezidentské voľby, ktoré nás čakajú v marci, a nebudeme to stíhať ani na voľby do Európskeho parlamentu, kde by to bolo tiež obzvlášť žiaduce. Napriek tomu som presvedčený o tom, že to má zmysel, a verím tomu, že sa tu nájde konsenzus naprieč politickým spektrom v rámci celej Národnej rady, a ja vám týmto ako z predkladateľov vopred ďakujem veľmi pekne za vaše pozitívne hlasovanie už o 11 minút. Ďakujem, pán predsedajúci, skončil som.